[pic] | ЕВРОПЕЙСКА КОМИСИЯ |

Брюксел, 15.4.2010

COM(2010)165 окончателен

2008/0223 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позицията на Съвета на първо четене относно приемането на изменено предложение за директива на Европейския парламент и на Съвета относно енергийните характеристики на сградите (преработена версия)

2008/0223 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позицията на Съвета на първо четене относно приемането на изменено предложение за директива на Европейския парламент и на Съвета относно енергийните характеристики на сградите (преработена версия)

1. ХРОНОЛОГИЧНА СПРАВКА

Дата на предаване на предложението на ЕП и Съвета (COM(2008)0780 – COD/2008/0223): | 13 ноември 2008 г. |

Дата на становището на Европейския икономически и социален комитет: | 13 май 2009 г. |

Дата на становището на Комитета на регионите: | 24 април 2009 г. |

Дата на становището на Европейския парламент на първо четене: | 23 април 2009 г. |

Дата на приемане на позицията на Съвета на първо четене: | 14 април 2010 г. |

2. ЦЕЛ НА ПРЕДЛОЖЕНИЕТО НА КОМИСИЯТА

Целта на преработването на Директива 2002/91/ЕО на Европейския парламент и на Съвета от 16 декември 2002 година относно енергийните характеристики на сградите („ДЕХС“) е да внесе яснота и да опрости някои разпоредби, да разшири обхвата и засили ефекта от някои от нейните разпоредби, както и да предостави водеща роля на обществения сектор. Целите и принципите на действащата директива, както и възможността държавите-членки да определят изискванията за енергийна ефективност, са запазени.

3. КОМЕНТАРИ ОТНОСНО ПОЗИЦИЯТА НА СЪВЕТА НА ПЪРВО ЧЕТЕНЕ

3.1. Общи коментари относно позицията на Съвета

Текстът на договорената позиция на Съвета по същество съответства на предложението на Комисията и следователно може да получи подкрепа.

3.2. Съгласие с позицията на Съвета на етапа на първо четене

Договорената позиция на Съвета е плод на междуинституционални преговори, протичащи на два етапа. Първият етап обхваща същината на предложението, а вторият – адаптирането му към Договора за функционирането на Европейския съюз по отношение на делегираните и изпълнителните актове (членове 290 и 291 от ДФЕС), както и на правната основа.

По отношение на същината на предложението, на 30 ноември 2009 г. председателят на Комисията на Европейския парламент по промишлеността, научните изследвания и енергетиката Херберт Ройл потвърди съгласието на Парламента с текста, приет на тристранните преговори на 17 ноември 2009 г. и утвърден от Корепер на 20 ноември 2009 г.

По отношение на адаптирането на предложението към Договора за функционирането на Европейския съюз, постигнатият компромис беше утвърден от Корепер на 24 март 2010 г. и потвърден от председателя на Комисията на Европейския парламент по промишлеността, научните изследвания и енергетиката Херберт Ройл на 25 март 2010 г. Договорената позиция на Съвета беше официално приета с писмена процедура на 14 април 2010 г.

Главните въпроси, по които се преговаряше и беше постигнато съгласие, са:

Изменение на правната основа (преамбюл): поради влизането в сила на Договора за функционирането на Европейския съюз съзаконодателите се съгласиха да изменят правната основа, която да бъде член 194, параграф 2 от ДФЕС. Към член 1 беше добавен параграф, в който се подчертава, че в директивата се определят минимални изисквания, които не накърняват възможността в държавите-членки да действат или да бъдат въвеждани по-стриктни мерки. Комисията се съгласи с тези изменения, които не засягат действащата процедура за взимане на решение.

Разпоредби относно делегираните и изпълнителните актове (членове от 22 до 26): директивата оправомощава Комисията да приеме сравнителната методологична рамка на член 5 (до 30 юни 2011 г.) и да я адаптира към техническия напредък (точки 3 и 4 от приложение І) за автоматично подновяем период от 5 години, считано от влизането в сила на директивата. Парламентът или Съветът могат да оттеглят делегираните права във всеки един момент, както и да се противопоставят на делегирания акт в срок от 2 месеца след уведомлението, с възможност този срок да бъде удължен с още 2 месеца. По искане на Парламента беше включено изявление на Комисията за уведомяването за делегираните актове през периодите на прекъсване на работата на институциите; беше също така включено и съвместно изявление на Европейския парламент, Съвета и Комисията, в което институциите заявяват, че разпоредбите на настоящата директива не засягат бъдещите им позиции във връзка с делегираните актове ( вж. приложение І ).

От Комисията също така се изисква изготвянето, в съответствие с консултативната процедура в член 3 от Решение 1999/468/ЕО, на изпълнителен акт за създаване на схема за доброволно сертифициране на енергийните характеристики на нежилищните сгради (член 10, параграф 9).

Оптимални от гледна точка на разходите минимални изисквания за енергийни характеристики и сравнителна методологична рамка (член 5 и приложение ІІІ): Комисията ще разработи сравнителна методология за изчисляването на оптималните от гледна точка на разходите енергийни характеристики на сградите. Държавите-членки ще обосноват всеки евентуален пропуск и ще представят план, очертаващ следващите подходящи стъпки.

Съществуващи сгради (член 7): тази разпоредба беше засилена с изискването всички съществуващи сгради, които се реновират основно, да удовлетворяват изискванията за енергийни характеристики, както и такива изисквания да бъдат определени за строителните елементи.

Технически сградни инсталации (член 8): нова разпоредба изисква определянето на изисквания за енергийни характеристики за техническите сградни инсталации (отоплителни, БГВ, климатични инсталации).

Сгради с почти нулево нетно потребление на енергия (член 9): постигнат бе консенсус за определението на „сгради с почти нулево нетно потребление на енергия“ и необходимостта от разработване на национални планове за увеличаване на техния брой. Държавите-членки се ангажират до 31.12.2018 г. новите сгради, заемани и притежавани от публичен орган, а до 31.12.2020 г. – и останалите нови сгради, да са „сгради с почти нулево нетно потребление на енергия“.

Финансови стимули и пазарни пречки (член 10): с включването на този нов член се целеше подчертаването на важността от подходящо финансиране. Държавите-членки ще съставят списък на съществуващите и предлагани мерки, а Комисията ще представи анализ на наличните средства. Изявлението на Комисията относно финансирането за повишаване на енергийната ефективност на сградите е знак за ролята ѝ в подкрепа на използването на финансовите инструменти за постигане на енергийно ефективен и нисковъглероден европейски строителен отрасъл (вж. приложение ІІ ).

Сертификати за енергийната ефективност (членове от 11 до 13): тази разпоредба беше засилена с подобряване на съдържанието на сертификатите посредством изискването сертификатът да бъде излаган в обществените сгради, както и показателят за енергийна ефективност, посочен на сертификата, да бъде посочван в обявите за недвижими имоти.

Проверки на отоплителните и климатични системи (членове от 14 до 16) и независими експерти и контролни системи (член 18 и приложение ІІ): гъвкавостта спрямо държавите-членки във връзка с проверките на климатичните инсталации беше повишена и съчетана с изискването за осигуряване на независими контролни системи за сертификатите, както и на доклади за проверките на отоплителните и климатични системи.

Клауза за преразглеждане (член 19): клаузата за преразглеждане беше конкретизирана с определянето на дата за оценка на директивата (1.1.2017 г.).

Транспониране (член 28): приемането на мерки за транспониране от страна на държавите-членки беше променено на „две години след влизането в сила“ на директивата. Датите за прилагане на националните разпоредби, транспониращи по-голямата част от разпоредбите на директивата, понастоящем са „две години и половина“ и „три години“ след влизането в сила на директивата. За отделните отдадени под наем единици беше предоставен допълнителен период (до 31.12.2015 г.) за прилагането на член 11, параграфи 1 и 2.

4. ЗАКЛЮЧЕНИЕ

Позицията на Съвета отговаря на целите на първоначалното предложение на Комисията. Следователно Комисията подкрепя текста.

Приложение І

Декларация на Европейския парламент, Съвета и Комисията

относно член 290 от ДФЕС

„Европейският парламент, Съветът и Комисията заявяват, че разпоредбите на настоящата директива не засягат бъдещи позиции на институциите във връзка с прилагането на член 290 от Договора за функционирането на ЕС, нито индивидуални законодателни актове, съдържащи такива разпоредби.“

Изявление на Комисията

„Европейската комисия взема под внимание факта, че освен в случаите, когато законодателният акт предвижда процедура по спешност, Европейският парламент и Съветът считат, че в уведомленията за делегиран акт следва да се вземат предвид периодите на прекъсване на работата на институциите (през зимата, лятото и по време на европейските избори) с цел Европейският парламент и Съветът да могат да упражнят прерогативите си в рамките на срока, посочен в съответните законодателни актове, и е готова да действа съобразно това.“

Приложение ІІ

Становище на Комисията относно финансирането за повишаване на енергийната ефективност на сградите

„Комисията подчертава ключовата роля на инструментите за финансиране за успешното превръщане на европейското строителство в сектор, характеризиращ се с енергийна ефективност и ниски емисии на парникови газове. Комисията ще продължи да насърчава държавите-членки да използват широко наличните средства по европейския фонд за регионално развитие (понастоящем до 4 % – което представлява около 8 млрд. EUR – от общия размер на определените за държавите-членки средства по фонда могат да бъдат използвани за подобряване на енергийната ефективност и за използването на възобновяеми енергийни източници в жилищния сектор в допълнение към вече наличното финансиране – без наложен таван – за такива устойчиви енергийни системи в обществените сгради и тези със стопанско и промишлено предназначение), като също ще им оказва подкрепа в усилията им за оптимално използване на всички налични средства и възможности за финансиране, които биха могли да спомогнат за насърчаване на инвестициите в областта на енергийната ефективност.

Комисията също така ще проучи възможността за допълнително разгръщане на всички съществуващи инициативи като например инициативата „Интелигентни градове“[1], както и за използване на бюджета на програмата „Интелигентна енергия - Европа ІІ“ за целите например на споделянето на знания и оказването на техническа помощ при създаването на националните револвиращи фондове.

Освен това Комисията ще подготви преглед и анализ на действащите в държавите-членки финансови механизми и ще включи резултатите в усилията си за разпространяване на най-добрите практики в ЕС.

Накрая Комисията, след провеждането на посочения в член [9a, параграф 4] от Директива [2010/XXX/EО] анализ ще помисли върху възможностите за разгръщане на финансовите стимули (по отношение, между другото, на подходящите за тази цел инструменти на Общността, посочени в член 9a, параграф 4) и оптималното им използване за инвестиции в подобряването на енергийната ефективност на сградите.“

[1] Инвестиране в разработването на нисковъглеродни технологии (във връзка със Стратегическия план за енергийни технологии — SET-Plan), COM (2009) 519.